P. Hrušovský, predseda NR SR: (2004-06-24):
Pristúpime k rokovaniu o ďalších bodoch, ktorými sú interpelácie poslancov a písomné odpovede členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky do 26. mája toho 2004 (tlač 748). Otváram rozpravu o tomto bode programu. Pýtam sa pánov poslancov, či sa chce niekto vyjadriť k odpovediam na interpelácie, ktoré ste dostali od interpelujúcich členov vlády? Nie, preto končím tento bod rokovania. Pristúpime teraz k interpeláciám poslancov, chcem len pripomenúť, že podľa príslušných ustanovení zákona o rokovacom poriadku ústne prednesená interpelácia nezbavuje poslanca Národnej rady odovzdať ju predsedovi Národnej rady Slovenskej republiky písomne. Chcem vás informovať, že písomne sa do tohto bodu programu prihlásili štyria páni poslanci: Karol Fajnor, Gustáv Krajči, Irena Belohorská, Dušan Čaplovič. Nech sa páči, pán poslanec Fajnor. K. Fajnor, poslanec: Vážený pán predseda parlamentu, vážený pán predseda vlády, vážená vláda, vážené kolegyne, kolegovia, podľa § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem pána predsedu vlády Mikuláša Dzurindu. Vážený pán predseda vlády, za roky vášho pôsobenia vo funkcii predsedu vlády už vás poradcovia naučili vo svojich vystúpeniach na verejnosti využívať taktiku predkladať pozitívne a chváliace vyjadrenia o činnosti a výsledkoch svojej vlády. Pritom používate údaje, ktoré vyhovujú vám, respektíve finančne a ekonomicky úspešným skupinám, ktoré likvidujú zvyšky štátneho vlastníctva a sú v ostrom rozpore s ťažkou reálnou situáciou občanov nášho štátu. Komunistická strana Slovenska je za všetky formy vlastníctva, ale vami glorifikované bohatstvo súkromného vlastníctva je len pre niektorých vyvolených, nie pre občanov. Ako príklad uvádzam. V strategickej oblasti potravinárskeho priemyslu sú takým príkladom Považské mlyny a cestovinárne, spoločnosť s ručením obmedzeným. Keď súkromný majiteľ ekonomicky zlyhal, vyrobil viac ako 200-miliónový dlh a skrachoval, nový majiteľ Považské mlyny a cestovinárne, akciová spoločnosť v Bratislave, pokračuje v tomto procese. Nie je schopný alebo nemá záujem, a to je váš problém zistiť, vážený pán predseda vlády, reálne ozdraviť  podnik, ktorý v minulosti patril k jedným z najlepších. Dosahuje zisk a ide na polovičný výkon. Zrušil výrobu cestovín, pripravuje sa na zrušenie výroby trvanlivého pečiva. Je podozrenie, že firma sa tuneluje. Prejavuje sa to prostredníctvom nákupu obilia a ďalšími výkonmi cez ďalšie firmy. Permanentne sa znižujú počty pracovníkov systémom vždy tesne pod limit, na ktorý sa vzťahuje ohlasovacia povinnosť. V súčasnosti sa akciová spoločnosť chystá prepustiť 69 zo 179 pracovníkov. Časť z nich je z úseku dopravy, na ktorom pracujúci musia robiť viac ako 900 nadčasových hodín, samozrejme, nepreplatených, pán predseda vlády. Zamestnanci nemajú vyplatené mzdy načas, sú v strese a v neistote. Vážený pán predseda vlády, sú mi známe vaše kompetencie, k nim určite patrí povinnosť zabezpečiť zdravé a pozitívne ekonomické prostredie v štáte a zvyšovať životnú úroveň obyvateľov. Okrem iného ste sa k tomu zaviazali v programovom vyhlásení vlády. Žiadam vás preto o kontrolu a rokovanie s vedením akciovej spoločnosti a vykonanie priamych opatrení na zabránenie likvidačného hospodárenia podniku, ktorý dáva prácu našim občanom.  Žiadam vaše konkrétne opatrenia k návrhu, ktoré sa týkajú zníženia počtu pracovníkov, aby sa zabránilo zvýšeniu nezamestnanosti reálnej, nie umelo upravovanej administratívnymi opatreniami. Prosím, aby ste ma informovali, aké výsledky ste v riešení mojej požiadavky dosiahli. Ďakujem všetkým za pozornosť.